เอกชนหวั่นพิษมูดี้ส์ดึงต้นทุนการกู้เพิ่ม
หวั่น &#8220;มูดี้ส์&#8221; ปรับลดเครดิตประเทศ กระทบเอกชนมีต้นทุนเพิ่ม
5 มิ.ย. 2556

หวั่น “มูดี้ส์” ปรับลดเครดิตประเทศ กระทบเอกชนมีต้นทุนเพิ่ม
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย เปิดเผยว่า หากสถาบันจัดอันดับความน่าเชื่อถือระหว่างประเทศ มูดี้ส์ อินเวสเตอร์ เซอร์วิส จะลดเครดิตประเทศลงมาจากปัจจุบันอยู่ที่ Baa1 จะกระทบต่อการระดมทุนฝั่งเอกชนทั้งหมด ทำให้เอกชนมีต้นทุนการเงินสูงขึ้นเมื่อต้องการระดมทุนจากต่างประเทศ เพราะคงไม่มีเรตติ้งบริษัทรายใดจะสูงกว่าเรตติ้งของรัฐบาลได้อีก จึงเท่ากับว่าเรตติ้งเอกชนก็จะถูกปรับลดลงตาม
อย่างไรก็ตาม ในระยะสั้นจะยังไม่มีผลจากเรื่องนี้ แต่ระยะข้างหน้า 1-2 ปี หากสภาพคล่องในประเทศตึงตัว ก็จะเป็นปัญหาสำหรับผู้ออกตราสารทางการเงิน เพื่อระดมสภาพคล่องจากต่างประเทศ
นายเชาว์ กล่าวว่า ปลายปีหากธนาคาร กลางสหรัฐ (เฟด) ลดการอัดฉีดสภาพคล่อง (คิวอี) ก็จะยิ่งส่งผลให้สภาพคล่องตึงตัวขึ้น จากนี้จะมีหลายเหตุการณ์ทับซ้อนอยู่ 
นายบันลือศักดิ์ ปุสสะรังษี ผู้ช่วยกรรมการผู้จัดการใหญ่ สำนักวิจัยสายบริหารความเสี่ยง ธนาคารซีไอเอ็มบี ไทย กล่าวว่า เมื่อเอกชนต้องระดมทุนในต่างประเทศจะมีต้นทุนสูงขึ้น ซึ่งปีหน้าเอกชนอาจต้องแข่งกู้กับรัฐบาลด้วย
“มูดี้ส์วิเคราะห์เชิงลึกมานานแล้ว และเรตติ้งทุกเรตติ้งสำคัญหมด ถ้าเครดิตเราไม่ดี ก็กู้แพง ความเชื่อมั่นฐานะการเงินของประเทศเราก็ถูกมองแย่ จึงส่งผลทางจิตวิทยา” นายบันลือศักดิ์ กล่าว
ทั้งนี้ มูดี้ส์ ระบุในรายงานแนวโน้มเครดิตว่า หากรัฐบาลไทยยังดำเนินโครงการรับจำนำข้าวอยู่ ก็เป็นเรื่องยากที่จะบรรลุเป้าหมายงบประมาณสมดุลภายในปี 2560 และความเสียหายที่เกิดขึ้นจากโครงการรับจำนำข้าวจะเป็นปัจจัยลบต่ออันดับเครดิตของไทย